b"\n_START_ARTICLE_\nTordenskraldet i Delft\n_START_PARAGRAPH_\nTordenskraldet i Delft (hollandsk: Delftse donderslag) var en \xc3\xb8del\xc3\xa6ggende eksplosion den 12. oktober 1654 i den nederlandske by Delft. Henved kl. 10:15 om morgenen eksploderede et krudtt\xc3\xa5rn i den nordvestlige del af det indre Delft. Det var ikke muligt at komme med en pr\xc3\xa6cis opg\xc3\xb8relse over skader eller antallet af ofre, men historikere ansl\xc3\xa5r dem til mindst hundrede omkomne, men et d\xc3\xb8dstal p\xc3\xa5 adskillige hundreder eller m\xc3\xa5ske tusinder kan ikke udelukkes. Omtrent samtlige bygninger i det centrale Delft var beskadiget og omr\xc3\xa5det \xc3\xb8st for byen totalt raseret. Det forl\xc3\xb8d, at braget kunne h\xc3\xb8res 150 kilometer v\xc3\xa6k p\xc3\xa5 \xc3\xb8en Texel, hvor et retsm\xc3\xb8de blev lukket af samme \xc3\xa5rsag.\n_START_SECTION_\nEksplosion\n_START_PARAGRAPH_\nKrudtt\xc3\xa5rnet, hvori eksplosionen fandt sted, havde siden 1637 ligget i et tidligere kloster tilh\xc3\xb8rende Clarisserordenen. Kun f\xc3\xa5 kendte til det overvejende underjordiske krudtlager, da det var en statshemmelighed (Secreet van Holland). I \xc3\xa5rene efter oprettelsen af krudtlageret var der opst\xc3\xa5et en dynamisk tekstilhandelsbydel med tilh\xc3\xb8rende boliger i det omkringliggende kvarter, Doelenstraat. Det var hovedsageligt her, de mange dr\xc3\xa6bte stammede fra, heriblandt den ber\xc3\xb8mte kunstmaler Carel Fabritius, hvis atelier l\xc3\xa5 i kvarteret._NEWLINE_Over 40 tons sortkrudt blev opbevaret i t\xc3\xb8nder i krudtlageret; det var omkring halvdelen af Delfts samlede lager. Eksplosionen skete antagelig, da arsenalbestyrer Cornelis Soetens kom for at besigtige krudtet. Efter sigende var det gl\xc3\xb8der fra hans fakkel, der for\xc3\xa5rsagede ant\xc3\xa6ndelsen af krudtet._NEWLINE_Eksplosionen for\xc3\xa5rsagede umiddelbart store \xc3\xb8del\xc3\xa6ggelser i byen. Hundreder, muligvis helt op til 1.200 blev dr\xc3\xa6bt og tusinder s\xc3\xa5ret. En fjerdedel af byens bygninger blev \xc3\xb8delagt. Mindst 500 huse blev st\xc3\xa6rkt beskadiget, de 200 blev j\xc3\xa6vnet med jorden. Omr\xc3\xa5det omkring det nedlagte kloster blev n\xc3\xa6sten komplet raseret, og l\xc3\xa6ngere v\xc3\xa6k led andre bygninger stor skade. N\xc3\xa6sten alle glasmalerier \xe2\x80\x93 som var blevet sk\xc3\xa5net i den reformatoriske billedstorm i b\xc3\xa5de Delfts gamle og nye kirke blev bl\xc3\xa6st ud._NEWLINE_Mange troede, at skyen af r\xc3\xb8g, aske og sod var helvedets porte, der havde \xc3\xa5bnet sig, og at Guds vrede rasede. Heldigvis var mange borgere rejst til markedet i Schiedam eller messe i Haag. En storstilet indsats blev p\xc3\xa5begyndt fot at rydde murbrokkerne og redde dem, der var fanget derunder. En gammel dame p\xc3\xa5 80, der l\xc3\xa5 i sin seng, blev reddet fire timer efter eksplosionen, og en baby 24 timer efter katastrofen \xe2\x80\x93 pigen sad i sin stol og spiste p\xc3\xa5 et \xc3\xa6ble._NEWLINE_Takket v\xc3\xa6re en st\xc3\xb8rre indsamling fra de andre byer i Nederlandene kunne genopbygningen af Delft hurtigt p\xc3\xa5begyndes, men alligevel varede det samlede genopbygningsprojekt adskillige \xc3\xa5r. Det ny krudtmagasin blev lagt langt uden for byens mure.\n_START_SECTION_\nKunstnerisk bearbejdelse\n_START_PARAGRAPH_\nKatastrofen inspirerede i \xc3\xa5rhundreder mange kunstnere. \xc3\x98del\xc3\xa6ggelserne er malet af bl.a. Egbert van der Poel. Vondel udf\xc3\xa6rdigede en klagesang (Op het Onweder van 's Lants Bussekruit te Delft).\n_START_SECTION_\nMindeh\xc3\xb8jtidelighed\n_START_PARAGRAPH_\n350 \xc3\xa5r efter katastrofen blev der den 12. september 2004 afholdt en mindeh\xc3\xb8jtidelighed p\xc3\xa5 stedet for eksplosionen. Valget af datoen var relateret til Europar\xc3\xa5dets og EUs initiativ med monumentdage og alts\xc3\xa5 ikke til den faktiske dato for ulykken."